Mãpai Jesupa waya jarateemaa beeji eperãarãmaa:
—Mɨda aji,
ɨ̃daa pɨkꞌa bɨ na pꞌekꞌau eujãdepemaarã–itꞌee,
mɨa ãramaa Tachi Akꞌõre o akꞌɨpipari perã.
Mɨde ijãa bɨ pꞌãriu pɨkꞌa bɨde nipa–e paitꞌee,
Tachi Akꞌõre kꞌawa–ee.
Ma kꞌãyaara ichita chokꞌai bapariitꞌee,
ɨ̃daa pɨkꞌa bɨde Tachi Akꞌõre ode nipapari perã.
Mãpai fariseorãpa irumaa mãgajida:
—Pɨchi kꞌĩsiadoopa mãgɨ́ pedee jaramaa bɨda ajida.
Awaraa wẽ–e perã aukꞌa jaraitꞌee,
pari pɨ pedeemaa bɨda ajida.
Jesupa pꞌanauji:
—Mɨ pedeekꞌãri,
wãarata jarapari.
Mɨa kꞌawa bɨda aji,
sãmãikꞌaapa cheda mãikꞌaapa sãmaa wãitꞌee.
Jõdee parãpa mãga kꞌawada–e pꞌanɨ.
Awaraarãpa oo pꞌanɨ ɨ̃rɨpai akꞌɨpata jaradaitꞌee pia wa kꞌachia.
Jõdee mɨa mãgá akꞌɨ–epɨ.
Mamĩda eperãpa oo bɨ akꞌɨkꞌãri,
mɨa jararu pɨrã pia wa kꞌachia,
wãarata jaraitꞌee,
mɨ pëidapa mɨ kꞌaripapari perã.
Mɨchi ituabaapa eperãarãpa oopata mãgá akꞌɨkꞌaa.
Pãchi ũraa pꞌãdade jara bɨ eperã omeerãpa ne–inaa unudapꞌedaa aukꞌa jaradakꞌãri,
ma jarada wãara.
Aukꞌa bɨ mɨ ome.
Mɨchia oo bɨ jarapari mãikꞌaapa mɨ Akꞌõre,
mɨ pëidapa,
aukꞌa jarapari.
Mãpai ãchia iidijida:
—¿Sãma bɨma ajida,
pɨ Akꞌõre?
Jesupa pꞌanauji:
—Parãpa mɨ wãara kꞌawada–eda aji.
Mɨ Akꞌõre jida wãara kꞌawada–e.
Mɨ wãara kꞌawa pꞌanadapꞌedaa paara,
mɨ Akꞌõre jida wãara kꞌawa pꞌanakꞌajidada aji.
Jesupa mãga jaraji,
Tachi Akꞌõre te waibɨade primisia ɨapatamãi jaratee bɨ misa.
Eperãarã chokꞌara mama wãyaa wãjida mĩda,
apidaapa iru jitada–e paji irua jarateeda kꞌaurepa,
ewari Tachi Akꞌõrepa awara bɨda ma–itꞌee waide pa–e bada perã.
Mãpai waya Jesupa mãgaji:
—Mɨ ãyaa wãitꞌeeda aji.
Parãpa mɨ jɨrɨdaitꞌee.
Mamĩda mɨ unuda–e paitꞌee.
Atuadaitꞌee pãchia pꞌekꞌau kꞌachia oopata kꞌaurepa.
Mapa mɨ wãitꞌee bɨmaa parã pꞌoyaa wãda–eda aji.
Mãga ũridakꞌãri,
judiorã poroorã pedee para beeji:
—Tachi pꞌoyaa wãda–eda a bɨ,
iru wãitꞌee bɨmaa.
¿Ichi juadoopa piutꞌee–epaama?
aji.
Mãpai Jesupa ãchimaa mãgaji:
—Parã ekꞌaripemaarãda aji.
Mamĩda mɨ ɨtꞌaripema.
Parã na pꞌekꞌau eujãdepema.
Mamĩda mɨ na pꞌekꞌau eujãdepema–e.
Mapa mɨa jaraji parã atuadaitꞌee pãchia pꞌekꞌau kꞌachia oopata kꞌaurepa.
Wãara mãgá atuadaitꞌeeda aji,
ijãada–e pꞌanɨ pɨrã Mɨta jõmaarã Akꞌõre Waibɨa.
Mɨa aupaita eperãarãpa pꞌekꞌau kꞌachia oopata wẽpapii.
Mãpai irumaa iidijida:
—Pɨ,
¿kꞌaima?
ajida.
Jesupa pꞌanauji:
—Mɨ chedakꞌãriipa,
parãmaa mãga jaraparida aji.
Mɨa unupari pãchia ne–inaa kꞌachia oopata mãikꞌaapa pedee chokꞌaraapa parã ɨmɨateekꞌaji.
Mamĩda mãga oo–e paitꞌee.
Jĩpꞌa jaraitꞌee mɨ pëidapa jarapi bɨkꞌa na pꞌekꞌau eujãdepemaarãmaa.
Irua ichita wãarata jaraparida aji.
Mamĩda ãchia kꞌawada–e paji,
Jesupa jarakꞌãri ichi Tachi Akꞌõrepa pëida.
Mapa Jesupa mãgaji:
—Parãpa Eperã Akꞌõre Truadepema kurusode jiradakꞌãri peedaitꞌee,
kꞌawaadaitꞌee Mɨta Tachi Akꞌõrepa pëida.
Ma awara kꞌawaadaitꞌee mɨa ne–inaa jõma oopari irua oopi bɨkꞌa mãikꞌaapa jõma jarapari irua jarapi bɨkꞌa.
Mɨ pëida na pꞌekꞌau eujãdee mɨ ome baparida aji.
Mɨ ituaba atabëi–epɨ,
irua kꞌinia bɨkꞌa oopari perã.
Jesupa mãga jarakꞌãri,
eperãarã chokꞌara irude ijãajida.